Mohai V. Lajos

*Versek a magyar népdalhoz*

**Negyvennégy varjú**

Morcos diófák állnak a télben.

Köröttük varjak mind feketében.

Fázik a törzsük, tar koronájuk.

Negyvennégy varjú szolgálólányuk.

Fagyon osztoznak, kerengnek körbe.

Apró betűket írnak a ködbe.

Rengeteg varjú mind feketében.

Körbe kerengnek mind negyvennégyen.

**Ének a két lovacskáról és a sütkérezni akaró kutyáról**

Szürke por, szürke az utca pora, az utca porában két lovacska,

szekeret húz a két lovacska, kétoldalt házak hosszú sora.

Nehéz előttük az utca pora, a szekér kővel van megrakodva,

kétrét görnyed a két lovacska, nehéz előttük az utca pora.

Egy kerítésnél kevély kutya áll, ha Nap sütne, sütkérezne már,

de szemébe az utca pora száll, mert szürke, szürke ott a határ.

Mérges lesz az a kevély kutya, mert orrába száll az utca pora.

Szekeret húz a két lovacska, a szekér kővel van megrakodva.

Szürke por, szürke az utca pora, a kutyaugatás már nem ér oda,

ahová tart az a két lovacska. Elmaradt a házak hosszú sora.

**Tavaszi gyönge ág**

(Virágének-töredék)

*Virág, tudjad, tüled el kell mennem,*

*És teéretted gyászba kell öltöznem!*

*Soproni virágének, 1490*

Márciusi ajándék, tavaszi gyönge ág,

Ha elhagy a szerelem, terád ki vigyáz?

Ki kísér szemével, ha tőled kell válnom,

S fekszem majd fehéren a halottas ágyon?